**МОТИВИ ЗА РАЗРАБОТВАНЕ НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № 4 ОТ 5 АПРИЛ 2013 Г. ЗА УСЛОВИЯТА** **И ИЗИСКВАНИЯТА ЗА ИЗГРАЖДАНЕТО И ЕКСПЛОАТАЦИЯТА НА ИНСТАЛАЦИИ ЗА ИЗГАРЯНЕ И ИНСТАЛАЦИИ ЗА СЪВМЕСТНО ИЗГАРЯНЕ НА ОТПАДЪЦИ**

1. **Причини, които налагат разработването на Наредба за изменение и допълнение на Наредба № 4 от 5 април 2013 г. за условията** и **изискванията за изграждането и експлоатацията на инсталации за изгаряне и инсталации за съвместно изгаряне на отпадъци:**

Наредба № 4 от 5 април 2013 г. за условията и изискванията за изграждането и експлоатацията на инсталации за изгаряне и инсталации за съвместно изгаряне на отпадъци въвежда в българското законодателство изискванията на Глава ІV и Приложение VI на Директива 2010/75/ЕС на Европейския Парламент и на Съвета от 24 ноември 2010 г. относно емисиите на промишлеността.

Във връзка с официално уведомително писмо по Процедура за нарушение № 2019/2271 срещу България по Директива 2010/75 и по-конкретно с бележка 5 към т. II Правен анализ, относно неправилно транспониране на чл. 49 от Директивата, е разработен проекта на Наредба за изменение и допълнение на Наредба № 4 от 5 април 2013 г. за условията и изискванията за изграждането и експлоатацията на инсталации за изгаряне и инсталации за съвместно изгаряне на отпадъци относно нормите за допустими емисии в отпадъчните води.

1. **Цели, които се поставят:**

Целта на промяната е отстраняване на несъответствието на разпоредбата на чл. 52 от Наредба № 4 с чл. 49 от Директива 2010/75/ЕС.

**III. Финансови и други средства, необходими за прилагането на новата уредба:**

Предложеният проект на НИ на Наредба № 4 няма да доведе до въздействие върху бюджета на МОСВ и държавния бюджет, тъй като за прилагане на наредбата не се изисква използването на средства от държавния бюджет.

За изпълнение на изискванията на наредбата не се налага разходване на допълнителни финансови средства от задължените субекти.

 **ІV. Очаквани резултати от прилагането на НИД на Наредба № 4:**

 Правилно прилагане на разпоредбите на Директива 2010/75 на национално ниво.

**V. Анализ на съответствието с правото на Европейския съюз:**

Изготвена е справка за съответствие на Наредба № 4 с разпоредбите на чл. 49 и Приложение VI, част 8, т. 2 на Директива 2010/75/ЕС.